Diari Oficial de la Generalitat Valenciana


Sumari del DOGV 6259, del 04-05-2010 (2010/4944)

DECRET 72/2010, de 30 d'abril, del Consell, per a la commemoració a la Comunitat Valenciana del bicentenari de la Constitució Espanyola de 1812.
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/04/30/72**

### Versions

 25/10/2011 - Actualitat  Text inicial: 05/05/2010 - 24/10/2011 

### Dades del document

Número de DOGV
:   6259

Data del DOGV
:   04-05-2010

Secció del DOGV
:   I. DISPOSICIONS GENERALS

Número del document
:   2010/4944


Data del document
:   30-04-2010

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Constitució
    * legislació
    * commemoració
    * organització administrativa
    * reglament intern

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 25.10.2011**

**DECRET 72/2010, de 30 d'abril, del Consell, per a la commemoració a la Comunitat Valenciana del bicentenari de la Constitució Espanyola de 1812.**

**[(DOCV núm. 6259 de 04.05.2010)](http://www.docv.gva.es/datos/2010/05/04/pdf/2010_4944.pdf) Ref. 004895/2010**

PREÀMBUL

El 19 de març de 2012 es commemora el segon centenari de l'aprovació a les Corts de Cadis de la primera Constitució espanyola, la Constitució de 1812.

La Constitució Espanyola de 1812 és, sense cap dubte, un fita en la història del constitucionalisme universal, pel que va implicar de ruptura amb l'absolutisme, afermament de la sobirania nacional i consagració dels drets i llibertats de la ciutadania. Durant moltes dècades va ser la referència dels pobles que aspiraven a establir un estat de dret basat en la llibertat de les persones i la sobirania nacional.

Esta constitució és el fruit de l'exercici de la sobirania del poble espanyol, que de manera indiscutible es va erigir en poder constituent arran de l'absència de poder legítim i la invasió del territori nacional per part d'una potència estrangera. La resposta del poble espanyol a l'agressió napoleònica va arribar a les cotes més altes de dignitat que la història pot descriure, i es va traduir en la redacció d'una constitució basada en els principis de llibertat, sobirania i justícia.

La Constitució de Cadis significa, a més, el naixement modern de la nació espanyola. Però Cadis significa una revitalització de la consciència nacional com no havia tingut lloc fins aleshores.

La Constitució de 1812 constituïx, d'esta manera, l'assumpció pel poble espanyol del màxim nivell d'autonomia possible a partir del reconeixement i l'afermament de la condició de nació única i indivisible, fonamentada en la seua llibertat i independència.

Estem en presència del que s'ha denominat una constitució mite, ja que Cadis simbolitza, com cap altra constitució, l'adopció d'alguns dels principis de la revolució liberal.

D'esta manera, el liberalisme polític que des del final del segle XVIII qüestionava les monarquies absolutistes, va arribar a Espanya a nivells de maduresa equiparables als de les societats més avançades del moment, com els Estats Units o Anglaterra.

La carta magna elaborada per les Corts de Cadis va ser l'expressió política de la voluntat sobirana del poble espanyol d'incorporar-se a l'Europa que feia seus els valors emanats de la Revolució Francesa: llibertat, igualtat i fraternitat, enfront de l'Europa del passat ancorada en els particularismes, la intolerància i el fanatisme. En este sentit, la Constitució de 1812 va constituir el referent últim que va guiar els passos de la nació espanyola, al llarg del segle XIX i de bona part del segle XX, en la consecució del seu espai de llibertat, progrés i democràcia, que des del 19 de març de 1812 està inevitablement unit a l'existència de la Constitució.

La Constitució de 1812 no sols va tindre repercussió a l'Espanya huitcentista, sinó que també va tindre el seu reflex en altres parts del món, singularment a Hispanoamèrica, però també en altres territoris vinculats en aquell moment a la Corona espanyola, precisament en vespres del seu procés d'independència. La seua empremta en els textos constitucionals dels nous estats és més que evident.

La gran obra del poble espanyol que és la Constitució de 1812 ho és també del poble valencià, part integrant i indissoluble d'aquell. L'aportació dels diputats valencians als treballs de les Corts de Cadis, al text de la Constitució i a l'esforç modernitzador de la nació no pot ser oblidada ni desconeguda, al contrari, ha de ser objecte d'estudi, recuperació i posada en valor, com a contribució del poble valencià al bé comú de la nació espanyola.

Així mateix, cal recordar que el territori valencià va ser un dels primers de la península en què es va aplicar el marc legal nascut a Cadis. Les nostres terres van patir l'ocupació de les tropes franceses, però, al mateix temps, van ser pioneres en la posada en funcionament de les noves institucions liberals.

La Comunitat Valenciana, que és part indissoluble de la nació espanyola que les Corts de Cadis van proclamar solemnement en la Constitució de 1812, vol commemorar amb la major rellevància possible esta efemèride. Amb esta finalitat es desplegaran una sèrie d'actes culturals, científics, educatius i divulgatius, integrats en el programa general de la commemoració del bicentenari de l'aprovació de la Constitució Espanyola de 1812, que centren i projecten els seus valors polítics, jurídics, històrics i socials en tota la Comunitat Valenciana.

Per tot això, fent ús de les facultats que m'atribuïxen els articles 18.f i 31 de la Llei del Consell, a proposta del president de la Generalitat i de la consellera de Cultura i Esport i amb la deliberació prèvia del Consell, en la reunió del dia 30 d'abril de 2010,

DECRETE

**Article 1. Objecte**

1. És objecte del present decret la creació del Comité d'Honor, la Comissió Executiva i la figura del comissari general per a la commemoració del bicentenari de la Constitució Espanyola de 1812.

2. Els òrgans creats per mitjà d'este decret tenen com a finalitat l'organització, en l'àmbit de la Comunitat Valenciana, dels actes commemoratius del bicentenari de l'aprovació de la Constitució Espanyola de 1812.

3. El Comité d'Honor i la Comissió Executiva s'adscriuen a la conselleria competent en matèria de cultura; el comissari general depén directament de la Comissió Executiva.

**Article 2. Comité d'Honor**

1. La presidència del Comité d'Honor correspon al president de la Generalitat.

2. El Comité d'Honor estarà integrat pels següents vocals: ****[1]****

a) La persona que ocupe la presidència de Les Corts.

b) La persona que ocupe la vicepresidència del Consell.

c) La persona titular de la conselleria amb competències en matèria d'educació.

d) La persona titular de la conselleria amb competències en matèria de cultura.

e) La persona titular de la conselleria amb competències en matèria de justícia.

f) La persona titular de la conselleria amb competències en matèria de governació.

g) La persona que ocupe la presidència del Consell Jurídic Consultiú de la Comunitat Valenciana.

h) La persona que ocupe la presidència del Consell Valencià de Cultura.

i) La persona que ocupe la presidència de la Federació Valenciana de Municipis i Províncies.

j) La persona que ocupe la direcció del Gabinet del President de la Generalitat

3. Les funcions de secretari del Comité d'Honor les ha d'exercir la persona designada d'entre els seus membres.

4. Al Comité d'Honor li correspon fixar les línies generals d'actuació de la Comissió Executiva.

5. El Comité d'Honor s'ha de reunir una vegada l'any amb caràcter ordinari, i amb caràcter extraordinari totes les vegades que siga convocat pel president, a iniciativa pròpia o a proposta d'almenys una tercera part dels vocals.

**Article 3. Comissió Executiva**

1. La Comissió Executiva l'ha de presidir el president del Consell Jurídic Consultiu de la Comunitat Valenciana.

2. Serán vocals de la Comissió Executiva: ****[2]****

a) La persona que ocupe la direcció del Gabinet del President de la Generalitat.

b) Les persones titulars de les subsecretaries de les conselleries amb competència en matèria de presidència, educació, cultura i justícia.

c) La persona titular de la direcció general amb competències en matèria del llibre.

Així mateix, a títol personal i prèvia acceptació, el president de la Comissió Executiva podrà nomenar, comptant amb el vistiplau del Comité d'Honor, altres vocals d'entre personalitats de reconegut prestigi i competència en l'àmbit professional o acadèmic.

3. Les funcions de secretaria de la Comissió Executiva seran exercides per la persona titular de la subsecretaria de la conselleria amb competències en matèria de cultura.

4. Són funcions de la Comissió Executiva:

a) Elaborar el programa general dels actes commemoratius.

b) Preparar i desplegar els projectes de les diferents exposicions, congressos, jornades i publicacions que s'han de realitzar amb motiu de la commemoració.

c) Proposar i coordinar, si és el cas, activitats commemoratives en col•laboració amb altres administracions públiques o entitats.

5. La Comissió Executiva s'ha de reunir amb una periodicitat trimestral i totes les vegades que considere oportú el president per a la bona marxa de les activitats programades.

**Article 4. Comissari general**

1. La Comissió Executiva ha de designar un comissari general, amb la funció d'executar les activitats del programa general d'acord amb allò establit per la Comissió Executiva.

2. El president de la Comissió Executiva pot nomenar un o més coordinadors, que han de col•laborar amb el comissari general en l'exercici de les seues funcions.

**Article 5. Funcionament del Comité d'Honor i de la Comissió Executiva**

El procediment per a la convocatòria, la constitució i l'adopció d'acords del Comité d'Honor i de la Comissió Executiva és l'establit en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

DISPOSICIÓ ADDICIONAL ÚNICA

**Mitjans personals i materials**

La conselleria competent en matèria de cultura ha d'atendre amb els seus mitjans personals i materials el funcionament de la Comissió Executiva.

DISPOSICIONS FINALS

 

**Primera. Habilitació normativa**

Es faculta el titular de la conselleria competent en matèria de cultura perquè dicte totes les disposicions que siguen necessàries per a l'aplicació i el desplegament del que establix el present decret.

**Segona. Vigència del decret**

Les disposicions contingudes en el present decret es mantindran vigents durant tres mesos des de l'acabament de l'any commemoratiu de la celebració del bicentenari.

**Tercera. Entrada en vigor**

El present decret entra en vigor l'endemà de la publicació en el Diari Oficial de la Comunitat Valenciana.

València, 30 d'abril de 2010

El President de la Generalitat,

FRANCISCO CAMPS ORTIZ

La Consellera de Cultura i Esport,

TRINIDAD MARÍA MIRÓ MIRA

---

****[1]****Redacció que fa a l’article 2, apartat 2 el [DECRET 154/2011, de 21 d'octubre](http://www.docv.gva.es/index.php?id=26&sig=010766/2011&url_lista=&CHK_TEXTO_LIBRE=1&tipo_search=legislacion&num_tipo=6&TD=Decret&SOLO_NUMERO_DISPOSICION=154&ANYO_DISPOSICION=2011), del Consell, pel qual es modifica el Decret 72/2010, de 30 d'abril, per a la commemoració a la Comunitat Valenciana del bicentenari de la Constitució Espanyola de 1812. (DOCV núm. 6636 de 24.10.2011) Ref. Base de dades 010766/2011.

****[2]****Redacció que fa a l’article 3, apartats 2 i 3 el [DECRET 154/2011, de 21 d'octubre](http://www.docv.gva.es/index.php?id=26&sig=010766/2011&url_lista=&CHK_TEXTO_LIBRE=1&tipo_search=legislacion&num_tipo=6&TD=Decret&SOLO_NUMERO_DISPOSICION=154&ANYO_DISPOSICION=2011).


Còpia Permalink ELI